Kombi-Graabak: – OL-gullene ble som en tung ryggsekk
ARTIKKELEN ER OVER FIRE ÅR GAMMEL Fredag var han endelig på pallen igjen etter tredjeplassen i Val di Fiemme. I dag var han der igjen – sammen med Jan Schmid – i VM-øvelsen sprintstafett. Helt på toppen etter en fantastisk sluttspurt hvor han parkerte Tyskland og Østerrike i spurten. – Det er godt å være tilbake. Men det var også på tide, sier Jørgen Graabak. Han har vært avgjørende for norsk seier i lagkonkurranse både i Kuusamo og Ramsau tidligere i sesongen med. Alle gangene med Tyskland på annenplass. Et ekstra poeng for Graabak. Han vet at det er der nøkkelen til gull ligger i Falun i februar. Men individuelt har det stort sett bare vært sorgen. Han har variert mellom 5. plass (Kuusamo og Schonach), og 38. plass (Seefeld). Nå forteller trønderen – som gikk rett hjem i Norge etter to gull i Sotsji (storbakke/10km og lagkonkurranse) hvordan han har opplevd motgangen.– OL-gullene ble som en tung ryggsekk. Jeg hadde ikke forutsett at situasjonen skulle bli slik. Forventningene til meg har vært store. Både fra meg selv og utenfra, sier Jørgen Graabak. Han leverte oppsiktsvekkende resultater på trening i sesongoppkjøringen. Og ble så ivrig at landslagstrener Bjørn Kåre Ingebrigtsen måtte sende han til fjells. Gullgutten fra Melhus måtte roes ned med alle midler. Blant annet med fjellfiske og rypejakt. – Det har vært en veldig lærerik periode for meg. Jeg har aldri blitt sur og sint. Men veldig frustrert, sier Graabak. Det ble tatt grep for at han skulle finne seg selv igjen. Graabak sier at Frode Moen, tidligere landslagssjef for kombinert, nå avdelingsleder i Olympiatoppen på mange måter ble redningen – som mental trener.Bjørn Kåre Ingebrigtsen bekrefter overfor VG at det har vært jobbet mye med den mentale biten for Graabak i vinter. – Jørgen måtte akseptere at slik var det blitt. Han er en perfeksjonist. Og når du legger listen så høyt som han har gjort, er det lett å rive, sier Bjørn Kåre Ingebrigtsen. På spørsmål om VM-plassen til Graabak har vært i fare svarer Ingebrigtsen. – Det skal litt til for at Jørgen hadde blitt hjemme under VM. Vi holder fast ved den opprinnelige planen at han skal være best nå, og om fire uker i Falun, sier Bjørn Kåre Ingebrigtsen. Verdenscup kombinert, lagsprint lørdag (plassering hopp-langrenn): 1) Norge (Jan Schmid, Jørgen Graabak) 34.04,3 (3-3), 2) Tyskland (Manuel Faisst, Fabian Riessle) 0.00,9 min. bak (2-7), 3) Østerrike (Sepp Schneider, Bernhard Gruber) 0.01,6 (1-8), 4) Østerrike 2. lag 0.6,4 (5-1), 5) Frankrike 0.12,4 (7-1), 6) Norge 2.-lag (Espen Andersen, Magnus Moan) 0.17,4 (4-6), 7) Slovenia 0.25,6 (6-5), 8) Italia 0.59,5 (8-4), 9) Frankrike 2.-lag 2.22,3 (12-10), 10) Italia 2.-lag 2.23,1 (13-9). Nasjonscupen (17 av 22 konkurranser): 1) Tyskland 3541, 2) Norge 3474, 3) Østerrike 2263, 4) Frankrike 1500, 5) Japan 1376, 6) USA 754.
Jørgen Graabak (23) har søkt hjelp utenfor landslaget etter brutale nedturer i vinter. Kombinert-helten fra Sotsji-OL innrømmer at gull-suksessen ble tung å leve med.